*Projekts*

LATVIJAS REPUBLIKAS MINISTRU KABINETS

\_\_\_\_. gada \_. \_\_\_\_\_\_\_\_ Noteikumi Nr. \_\_\_\_

Rīgā (prot. Nr. \_\_\_\_. §)

**Valsts aizsardzības mācības nometņu organizēšanas un darbības kārtība**

Izdoti saskaņā ar

Valsts aizsardzības mācības un Jaunsardzes likuma

5. panta pirmo daļu

**1. Vispārīgie jautājumi**

1. Noteikumi nosaka valsts aizsardzības mācības nometnes (turpmāk – nometne) organizēšanas un darbības kārtību.

2. Nometnē jaunieši brīvprātīgi apgūst aizsardzības ministra apstiprinātu interešu izglītības programmu, kas papildina valsts aizsardzības mācības priekšmetā apgūtās zināšanas, prasmes un vērtības.

3. Nometni organizē pēc katra valsts aizsardzības mācības priekšmeta apgūšanas gada.

4. Pretendēt uz dalību nometnē var jaunietis, kurš izglītības iestādē vidējās izglītības programmā apgūst valsts aizsardzības mācības priekšmetu un ir saņēmis jaunsargu instruktora ieteikumu dalībai nometnē.

5. Pretendentu atlasi nometnei veic Jaunsardzes centra direktora noteiktajā kārtībā.

6. Nometnes organizēšanā un darbības nodrošināšanā var tikt iesaistīti jaunsargu instruktoru palīgi. Jaunsargu instruktoru palīgi darbojas jaunsargu instruktoru tiešā vadībā un uzraudzībā.

**2. Nometnes organizētājs un tā pienākumi**

7. Nometni organizē Jaunsardzes centrs.

8. Nometnes organizēšanā Jaunsardzes centrs var sadarboties ar citām valsts institūcijām, pašvaldībām, biedrībām un nodibinājumiem.

9. Pirms nometnes darbības uzsākšanas Jaunsardzes centrs:

9.1. nosaka nometnes norises vietu un vienojas par attiecīgā infrastruktūras objekta lietošanas kārtību ar tā tiesisko valdītāju;

9.2. nodrošina aizsardzības ministra pavēles izdošanu par nometnes organizēšanu, kur nosaka nometnes norises laiku un vietu, nometnes īstenošanai nepieciešamo personālu, kā arī uzdevumus nometnes sagatavošanai un to izpildes termiņus;

9.3. norīko nometnes vadītāju un nometnes vadības grupas sastāvu;

9.4. norīko nometnes organizēšanā un darbībā iesaistīto personālu un pēc nepieciešamības organizē personāla apmācību;

9.5. nosaka, vai nometnes organizēšanā un darbības nodrošināšanā iesaistāmi jaunsargu instruktoru palīgi;

9.6. nosaka rīcību un ziņošanas kārtību ārkārtējās situācijās;

9.7. informē valsts aizsardzības mācības priekšmeta izglītojamos par nometni un pieteikšanās kārtību dalībai tajā;

9.8. apstiprina nometnes iekšējās kārtības un drošības noteikumus un iepazīstina ar tiem nometnes dalībniekus, informāciju par rīcību ārkārtējās situācijās izvietojot ikvienai personai nometnē redzamā vietā;

9.9. izveido nometnes žurnālu (pielikums), kurā nometnes dalībnieki parakstās par iepazīšanos ar nometnes iekšējās kārtības un drošības noteikumiem;

9.10. ar nometnes dalībnieku, vai nepilngadīgā nometnes dalībnieka likumisko pārstāvi slēdz līgumu par dalību nometnē, kurā nosaka dalībnieka, likumiskā pārstāvja un organizētāja tiesības un pienākumus. Līgumu par dalību nometnē neslēdz, ja nometnes dalībnieks ir jaunsargs un ar viņu vai viņa likumisko pārstāvi ir noslēgts un spēkā esošs līgums par dalību Jaunsardzē.

10. Nometnes darbības laikā Jaunsardzes centrs nodrošina:

10.1. aizsardzības ministra apstiprinātās interešu izglītības programmas īstenošanu;

10.2. nometnes dalībnieku drošību, dalībnieku veselības un dzīvības aizsardzību;

10.3. pirmo medicīnisko palīdzību, kā arī neatliekamo medicīnisko palīdzību (nometnē pastāvīgi atrodas ārsta palīgs, bet paaugstinātas un augstas bīstamības nodarbību laikā ­ neatliekamās medicīniskās palīdzības ārsta brigāde);

10.4. nometnes dalībnieku un nometnes darbības nodrošināšanā iesaistīto jaunsargu instruktoru palīgu ēdināšanu;

10.5. higiēnas prasību ievērošanu;

10.6. formas tērpus nometnes dalībniekiem;

10.7. mācībām, atpūtai, sportam, ēšanai, personīgās higiēnas ievērošanai un gulēšanai nepieciešamās telpas (var tikt izmantotas teltis), telpu īslaicīgai nometnes dalībnieka izolācijai infekcijas slimību gadījumos;

10.8. kontakttālruni nometnes dalībnieku ģimenes locekļu saziņai ar nometnes dalībniekiem.

11. Pēc nometnes programmas apgūšanas Jaunsardzes centrs izsniedz nometnes dalībniekam apliecību. Pēc pieprasījuma Jaunsardzes centrs izsniedz jaunsargu instruktora palīgam izziņu par veiktajiem uzdevumiem un to apjomu.

12. Katru gadu līdz 1.novembrim Jaunsardzes centrs apkopo un izvērtē nometņu rezultātus un gūto pieredzi un ziņo par to aizsardzības ministram.

**3. Nometnes dalībnieku drošība**

13. Drošības nodrošināšanai nometnē piemēro normatīvajos aktos par drošību Jaunsardzes centra organizētajās nodarbībās un pasākumos noteikto kārtību.

14. Jaunsardzes centrs veic risku pārvaldības procedūru, lai identificētu iespējamos riskus, un izvērtē:

14.1. nometnes norises vietu un vidi;

14.2. plānotās nodarbības un citas aktivitātes;

14.3. materiāltehniskos līdzekļus;

14.4. nometnes dalībnieku iepriekšējo sagatavotību un citus faktorus, kas varētu ietekmēt izglītības procesu;

14.5. plānoto darba organizāciju nometnē;

14.6. agrāk iegūto pieredzi.

15. Jaunsardzes centrs veic pasākumus risku mazināšanai un novēršanai un nosaka katras plānotās nodarbības riska līmeni. Noteikto risku līmeni nometnes laikā aizliegts pazemināt. Ļoti augsta riska nodarbības nometnēs īstenot ir aizliegts.

16. Jaunsardzes centrs atbilstoši nodarbības riska līmenim nodrošina personālu un materiāltehniskos līdzekļus.

17. Katrai nodarbībai nometnes vadītājs norīko nodarbības vadītāju. Nodarbības vadītājam nodrošina mobilo saziņas līdzekli un pirmās palīdzības aptieciņu.

18. Nodarbības vadītājs pirms katras nodarbības iepazīstina nodarbības dalībniekus ar nodarbības drošības noteikumiem. Iepazīšanos ar nodarbības drošības noteikumiem apliecina ar parakstu drošības instruktāžas veidlapā.

19. Nometnes vadītājs norīko atbildīgās personas par drošību nometnes brīvā laika aktivitātēs un nodrošina tās ar mobilo saziņas līdzekli un pirmās palīdzības aptieciņu.

20. Par nelaimes gadījumu nodarbības vadītājs vai atbildīgais par drošību nometnes brīvā laika aktivitātēs nekavējoties ziņo pakļautības kārtībā saskaņā ar nometnes iekšējās kārtības noteikumos noteikto kārtību.

21. Ārkārtējās situācijās nodarbības vadītājs vai atbildīgais par drošību nometnes brīvā laika aktivitātēs nekavējoties aptur attiecīgo nodarbību vai aktivitāti un noteiktajā kārtībā ziņo par notikušo. Nodarbību vai aktivitāti var atsākt īstenot tikai ar Jaunsardzes centra direktora atļauju.

**4. Nometnes vadītāja un nometnes dalībnieku pienākumi**

22. Nometnes vadītājs:

22.1. pirms nometnes darbības uzsākšanas pārliecinās par visa nometnes īstenošanā iesaistītā personāla atbilstību nometnes organizēšanai noteiktajām prasībām, iepazīstina ar nometnes iekšējās kārtības un drošības noteikumiem;

22.2. vada nometnes darbu;

22.3. organizē nometnes īstenošanā iesaistītā personāla ikdienas sanāksmes nometnes laikā;

22.4. katru dienu Jaunsardzes direktora noteiktajā laikā un veidā Jaunsardzes centram sniedz informāciju par nometnes norisi;

22.5. nekavējoties informē Jaunsardzes centra vadību, nepilngadīga nometnes dalībnieka likumiskos pārstāvjus un operatīvos dienestus, ja ir apdraudēta nometnes dalībnieka veselība vai dzīvība;

22.6. ir atbildīgs par nometnes materiāltehnisko līdzekļu uzskaites un aprites atbilstību Jaunsardzes centra noteiktajai kārtībai;

22.7. divu nedēļu laikā pēc nometnes noslēguma nodrošina ziņojuma sagatavošanu Jaunsardzes centra vadībai par nometnes norisi.

23. Nometnes dalībnieks vai nepilngadīgā nometnes dalībnieka likumiskais pārstāvis, slēdzot šo noteikumu 9.10. apakšpunktā noteikto līgumu par dalību nometnē, iesniedz šādus dokumentus:

23.1. aizpildītu anketu, kur norādīta šāda informācija par nometnes dalībnieku:

23.1.1. dzimšanas dati un personas kods,

23.1.2. deklarētā un faktiskā dzīvesvieta,

23.1.3. likumisko pārstāvju vārds, uzvārds un kontakttālrunis,

23.1.4. peldētprasme,

23.1.5. informācija, ja dalībnieka veselības aprūpe tiek uzraudzīta normatīvajos aktos par sportistu un bērnu ar paaugstinātu fizisko slodzi veselības aprūpi un medicīnisko uzraudzību noteiktajā kārtībā,

23.1.6. cita būtiska informācija par nometnes dalībnieku;

23.2. triju mēnešu laikā pirms nometnes darbības uzsākšanas izsniegtu ģimenes ārsta vai ārstējošā ārsta izziņu vai tās kopiju vai fotogrāfiju (oriģinālu uzrādot, ierodoties nometnē) par nometnes dalībnieka veselības stāvokli un rekomendācijām (izņemot, ja dalībnieka veselības aprūpe tiek uzraudzīta normatīvajos aktos par sportistu un bērnu ar paaugstinātu fizisko slodzi veselības aprūpi un medicīnisko uzraudzību noteiktajā kārtībā).

24. Nometnes dalībnieki ievēro nometnes iekšējās kārtības un drošības noteikumus.

Ministru prezidents Arturs Krišjānis Kariņš

Ministru prezidenta biedrs,

aizsardzības ministrs Artis Pabriks